Document ID: 32009R0548

ΚΑΝΟΝΙΣΜΌΣ (ΕΚ) αριθ. 548/2009 ΤΗΣ ΕΠΙΤΡΟΠΉΣ
της 24ης Ιουνίου 2009
για την τροποποίηση του κανονισμού (ΕΚ) αριθ. 760/2008 σχετικά με τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις άδειες για τη χρησιμοποίηση της καζεΐνης και των καζεϊνικών αλάτων στην παρασκευή τυριών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 121 στοιχείο θ), σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 100 του κανονισμού (ΕΚ) αριθ. 1234/2007, όπως τροποποιήθηκε με τον κανονισμό (ΕΚ) αριθ. 72/2009, του Συμβουλίου, της 19ης Ιανουαρίου 2009, για τροποποιήσεις της κοινής γεωργικής πολιτικής με την τροποποίηση των κανονισμών (ΕΚ) αριθ. 247/2006, (ΕΚ) αριθ. 320/2006, (ΕΚ) αριθ. 1405/2006, (ΕΚ) αριθ. 1234/2007, (ΕΚ) αριθ. 3/2008 και (ΕΚ) αριθ. 479/2008 και για την κατάργηση των κανονισμών (ΕΟΚ) αριθ. 1883/78, (ΕΟΚ) αριθ. 1254/89, (ΕΟΚ) αριθ. 2247/89, (ΕΟΚ) αριθ. 2055/93, (ΕΚ) αριθ. 1868/94, (ΕΚ) αριθ. 2596/97, (ΕΚ) αριθ. 1182/2005 και (ΕΚ) αριθ. 315/2007 (2) προβλέπει τη δυνατότητα χορήγησης ενίσχυσης για το αποκορυφωμένο γάλα σε σκόνη που μεταποιείται σε καζεΐνη και καζεϊνικά άλατα.
(2)
Ως επακόλουθο της τροποποίησης του άρθρου 119 του κανονισμού (ΕΚ) αριθ. 1234/2007 με τον κανονισμό (ΕΚ) αριθ. 72/2009, δεν απαιτείται πλέον προηγούμενη άδεια για τη χρησιμοποίηση καζεΐνης και καζεϊνικών αλάτων στην παρασκευή τυριών, εκτός εάν η ενίσχυση καταβάλλεται δυνάμει του άρθρου 100 του κανονισμού (ΕΚ) αριθ. 1234/2007 και η Επιτροπή αποφασίσει ότι η χρησιμοποίηση καζεΐνης και καζεϊνικών αλάτων στην παρασκευή τυριών υπόκειται στην άδεια αυτή.
(3)
Όταν το ποσό της ενίσχυσης που χορηγείται για το αποκορυφωμένο γάλα σε σκόνη που παράγεται στην Κοινότητα και μεταποιείται σε καζεΐνη ή καζεϊνικά άλατα καθορίζεται σύμφωνα με το άρθρο 100 του κανονισμού (ΕΚ) αριθ. 1234/2007, κρίνεται σκόπιμο να τηρούνται οι λεπτομερείς κανόνες για τη χορήγηση των αδειών αυτών.
(4)
Ο κανονισμός (ΕΚ) αριθ. 760/2008 της Επιτροπής (3) καθόρισε τους κανόνες για τις προηγούμενες άδειες που αφορούν τη χρησιμοποίηση καζεΐνης και καζεϊνικών αλάτων οι οποίες έπρεπε να είχαν χορηγηθεί δυνάμει του άρθρου 119 πριν από την τροποποίησή του με τον κανονισμό (ΕΚ) αριθ. 72/2009. Δεδομένου ότι, στην παρούσα κατάσταση, το ποσό της ενίσχυσης έχει καθοριστεί σε μηδέν και η προηγούμενη άδεια δεν είναι πλέον υποχρεωτική, πρέπει να τροποποιηθεί το πεδίο εφαρμογής του κανονισμού (ΕΚ) αριθ. 760/2008 ώστε να καθοριστούν οι όροι βάσει των οποίων θα εφαρμόζονται οι κανόνες αυτοί.
(5)
Συνεπώς, είναι αναγκαίο να τροποποιηθεί ο κανονισμός (ΕΚ) αριθ. 760/2008 αναλόγως.
(6)
Η προταθείσα τροποποίηση πρέπει να εφαρμόζεται από την 1η Ιουλίου 2009, ημερομηνία από την οποία εφαρμόζονται οι σχετικές τροποποιήσεις του κανονισμού (ΕΚ) αριθ. 72/2009.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 760/2008, η παράγραφος 1 αντικαθίσταται από το ακόλουθο κείμενο:
«1. Ο παρών κανονισμός καθορίζει τους κανόνες όσον αφορά τη χορήγηση αδειών για τη χρησιμοποίηση καζεΐνης και καζεϊνικών αλάτων στην παρασκευή τυριών στις περιπτώσεις που:
α)
η ενίσχυση χορηγείται σύμφωνα με το άρθρο 100 του κανονισμού (ΕΚ) αριθ. 1234/2007 ή
β)
η χρησιμοποίηση αυτή κρίνεται αναγκαία για την παρασκευή του τυριού, όπως προβλέπεται στο άρθρο 119 του εν λόγω κανονισμού.
Οι άδειες αυτές εκδίδονται για περίοδο δώδεκα μηνών, μετά από αίτηση των ενδιαφερόμενων επιχειρήσεων, υπό τον όρο ότι οι επιχειρήσεις αυτές αναλαμβάνουν εκ των προτέρων γραπτώς να αποδεχθούν και να τηρήσουν τις διατάξεις του άρθρου 3 του παρόντος κανονισμού.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουνίου 2009.

Labels: 7
0
3
17